**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 12 – 2024

**ΑΜΑΡΟΥΣΙΟΥ Αρ. Πρ.:** 5

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Ψήφισμα αλληλεγγύης για τους 13 διωκόμενους αγωνιστές από τους κρατικούς μηχανισμούς και την ΑΓΕΤ**

Στις 13 Ιούνη του 2020 έγινε στον Βόλο, έξω από το εργοστάσιο της ΑΓΕΤ – Lafarge, μια από τις μεγαλύτερες, δυναμικότερες και μαχητικότερες κινητοποιήσεις ενάντια στο έγκλημα της καύσης σκουπιδιών. Απέναντι σε αυτό το μεγάλο ποτάμι και στη λαϊκή απαιτητικότητα να φύγει η Lafarge, οι κρατικοί μηχανισμοί θα απαντήσουν με ένα κρεσέντο βίας, διώξεων και τρομοκρατίας.

Δεκάδες διαδηλωτές θα καταλήξουν τραυματίες στο νοσοκομείο του Βόλου, την ώρα που το τμήμα επειγόντων περιστατικών πολιορκείται από δυνάμεις των ΜΑΤ και βομβαρδίζεται από χημικά. Δύο διαδηλωτές θα προσαχθούν και θα οδηγηθούν στο αυτόφωρο. Για άλλους 13 αγωνιστές θα συνταχθούν δικογραφίες έπειτα από βίαιες εισβολές της αστυνομίας στα σπίτια τους για συλλογή στοιχείων, θα ασκηθούν διώξεις και θα οδηγηθούν σε δίκες (ο ένας εξ αυτών σε βαθμό κακουργήματος). Αποκορύφωμα θα είναι ο άγριος ξυλοδαρμός και ο βασανισμός του Βασίλη Μάγγου έξω από το χώρο των δικαστηρίων την επόμενη ημέρα της διαδήλωσης, αλλά και στο αστυνομικό τμήμα που θα προσαχθεί βίαια. Ένας βασανισμός που θα οδηγήσει τελικά στο θάνατο – κρατική δολοφονία του Β. Μάγγου ένα μήνα αργότερα στις 14 Ιούλη του 2020.

Στις 20 και 21 Νοέμβρη ξεκίνησε η δίκη για τους 13 αγωνιστές που διώκονται για τη συμμετοχή τους στη διαδήλωση της 13ης Ιουνίου του 2020 ενάντια στην καύση σκουπιδιών. Οι δίκες αυτές εντάσσονται στη μεθοδευμένη προσπάθεια των κρατικών και επιχειρηματικών μηχανισμών να φιμώσουν το κίνημα ενάντια στην καύση σκουπιδιών, σπέρνοντας τρομοκρατία και φόβο.

Εκφράζουμε την ολόπλευρη αλληλεγγύη μας σε όλους τους διωκόμενους αγωνιστές που συμμετείχαν στις κινητοποιήσεις για την παύση της καύσης σκουπιδιών, παλεύουμε για το ξεσκέπασμα και την κατάρρευση των μεθοδεύσεων των διωκτικών και δικαστικών αρχών και απαιτούμε την άμεση αθώωση τους.

